CELEX: 52021PC0047
Language: da
Date: 2021-02-09
Title: Forslag til RÅDETS AFGØRELSE om indgivelse af et forslag på vegne af Den Europæiske Union om opførelse af chlorpyrifos i bilag A til Stockholmkonventionen om persistente organiske miljøgifte

EUROPA-KOMMISSIONEN
            Bruxelles, den 9.2.2021
            COM(2021) 47 final
            2021/0026(NLE)
            Forslag til
            RÅDETS AFGØRELSE 
            om indgivelse af et forslag på vegne af Den Europæiske Union om opførelse af chlorpyrifos i bilag A til Stockholmkonventionen om persistente organiske miljøgifte
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Stockholmkonventionen om persistente organiske miljøgifte ("konventionen") trådte i kraft den 17. maj 2004. Den blev vedtaget ved Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte
                     1
                   og trådte i kraft i Det Europæiske Fællesskab den 14. februar 2005. Formålet med konventionen er at beskytte menneskers sundhed og miljøet mod persistente organiske miljøgifte (POP'er). Konventionen opstiller med udgangspunkt i forsigtighedsprincippet et regelsæt for afvikling af fremstillingen, anvendelsen, importen og eksporten af persistente organiske miljøgifte, for sikker håndtering og bortskaffelse heraf og for forhindring eller mindskelse af udslip af visse utilsigtede persistente organiske miljøgifte.
               
               
                  Ved Europa-Parlamentets og Rådets forordning (EU) 2019/1021
                     2
                   gennemføres i EU-retten de forpligtelser, der er fastlagt i konventionen og protokollen til 1979-konventionen om grænseoverskridende luftforurening over store afstande angående persistente organiske miljøgifte ("protokollen"), som blev godkendt ved Rådets afgørelse 2004/259/EF
                     3
                  .
               
               
                  Konventionens artikel 8, stk. 1, fastsætter, at en part kan indgive forslag til sekretariatet om opførelse af kemikalier i bilag A, B og/eller C til konventionen, som derefter vil blive vurderet af Komitéen for Vurdering af Persistente Organiske Miljøgifte (POP-komitéen), jf. artikel 8, stk. 3 og 4. Forslaget skal indeholde de oplysninger, der er anført i bilag D. Partskonferencen beslutter på grundlag af anbefalingen fra POP-komitéen, om et stof skal opføres i bilag A (udfasning), bilag B (begrænsning) og/eller bilag C (utilsigtet fremstilling). Proceduren for vedtagelse af ændringer af bilagene er fastlagt i konventionens artikel 22.
               
               
                  Anvendelsen af chlorpyrifos som aktivstof i plantebeskyttelsesmidler og biocidholdige produkter er forbudt i Unionen, jf. henholdsvis Europa-Parlamentets og Rådets forordning (EF) nr. 1107/2009
                     4
                   og Europa-Parlamentets og Rådets forordning (EU) nr. 528/2012
                     5
                  . Endvidere er chlorpyrifos ikke registreret til anden anvendelse i overensstemmelse med Europa-Parlamentets og Rådets forordning (EF) nr. 1907/2006
                     6
                   og må derfor ikke fremstilles eller markedsføres med henblik på anden anvendelse i Unionen i mængder på et ton eller mere pr. år pr. producent eller importør.
               
               
                  Ifølge de foreliggende oplysninger og data om chlorpyrifos' iboende egenskaber, som er vurderet på grundlag af kriterierne i bilag D til konventionen, kan det konkluderes, at chlorpyrifos er persistent, bioakkumulerende og toksisk (PBT). Endvidere kan chlorpyrifos også transporteres i miljøet over store afstande (long-range environmental transport — LRT) og er blevet påvist i fjerntliggende områder som f.eks. Arktis. På baggrund af disse oplysninger om chlorpyrifos' persistente, bioakkumulerende og toksiske egenskaber (PBT) og potentiale for transport i miljøet over store afstande (LRT) foreslås det, at chlorpyrifos opfylder kriterierne i bilag D til konventionen og derfor bør anses for en persistent organisk miljøgift (POP). Enkelthederne i vurderingen findes i det videnskabelige dossier, der ledsager forslaget om opførelse af chlorpyrifos i bilag A til Stockholmkonventionen.
               
               
                  Da det først for nylig er blevet forbudt at anvende chlorpyrifos som aktivstof i plantebeskyttelsesmidler i Unionen, kan det ikke udelukkes, at chlorpyrifos stadig fremstilles med henblik på eksport. Desuden ser det ud til, at chlorpyrifos stadig fremstilles, anvendes og udledes i tredjelande. Da dette kemikalie har potentiale for transport i miljøet over store afstande, kan et højt beskyttelsesniveau for menneskers sundhed og miljøet ikke sikres ved foranstaltninger på nationalt plan eller på EU-plan, og der er følgelig behov for mere vidtgående foranstaltninger på internationalt plan.
               
               
                  Med henblik på det næste møde i POP-komitéen i september 2021 bør Kommissionen på vegne af Unionen indgive et forslag til Stockholmkonventionens sekretariat om opførelse af chlorpyrifos i bilag A. Nævnte forslag vil blive gennemgået i overensstemmelse med konventionens kriterier og procedurer, inden partskonferencen træffer afgørelse om opførelse på listen.
               
            
            
               •Sammenhæng med de gældende regler på samme område
            
            
               
                  Forslaget er i overensstemmelse med og supplerer gennemførelsen af forordning (EU) 2019/1021, som gennemfører Stockholmkonventionen i Unionen. Det er fuldt ud i tråd med målet om at beskytte menneskers sundhed og miljøet mod persistente organiske miljøgifte.
               
            
            
               •Sammenhæng med Unionens politik på andre områder
            
            
               
                  Forslaget er i overensstemmelse med den generelle tilgang i forordning (EF) nr. 1107/2009 og forordning (EU) nr. 528/2012 med hensyn til PBT-stoffer, da begge forordninger indeholder kriterier, der i princippet ikke tillader markedsføring eller anvendelse af PBT-stoffer. For at sikre sammenhæng undersøges forholdet mellem Stockholmkonventionen, forordning (EU) 2019/1021 og forordning (EF) nr. 1907/2006 med hensyn til begrænsninger og godkendelseskrav i en fælles forståelse
                     7
                  .
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Det proceduremæssige retsgrundlag for det fremsatte forslag til Rådets afgørelse er artikel 218, stk. 9, i TEUF, som er det rette grundlag for en retsakt, ved hvilken Den Europæiske Unions holdning fastlægges vedrørende en international aftale, i dette tilfælde Stockholmkonventionen.
               
               
                  Det materielle retsgrundlag er artikel 192, stk. 1, i TEUF, eftersom de foranstaltninger, der er aftalt inden for rammerne af Stockholmkonventionen, først og fremmest forfølger et miljømæssigt formål (dvs. udfasning af persistente organiske miljøgifte).
               
            
            
               •Nærhedsprincippet (for områder, der ikke er omfattet af enekompetence) 
            
         
         
            
               
                  Persistente organiske miljøgifte er et globalt problem, og Stockholmkonventionen gennemføres i Unionen ved forordning (EU) 2019/1021. Eftersom Unionen er part i konventionen, bør det være Unionen, der indstiller et nyt kemikalie til opførelse på listen.
               
            
            
               •Proportionalitetsprincippet
            
            
               
                  Persistente organiske miljøgifte er et globalt problem, og Stockholmkonventionen har til formål at udfase fremstillingen og anvendelsen af sådanne kemikalier. Det er derfor forholdsmæssigt at foreslå nævnte kemikalie til optagelse i konventionen for at sikre, at der træffes passende foranstaltninger på globalt plan.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Forslaget blev drøftet med medlemsstaterne og andre interessenter på det 22. møde med de kompetente myndigheder, jf. forordning (EU) 2019/1021, samt på et møde i PBT-ekspertgruppen under Det Europæiske Kemikalieagentur, og der er taget hensyn til de indkomne bemærkninger.
               
            
            
               •Konsekvensanalyse
            
            
               
                  Der er ikke gennemført en konsekvensanalyse. Indstillingen af kemikaliet til optagelse i konventionen vil ikke få nogen virkninger, da det ikke ser ud til, at det anvendes i Unionen. Hvis POP-komitéen finder, at kemikaliet er en persistent organisk miljøgift, vil samme komité foretage en vurdering af effekten af mulige håndteringsforanstaltninger under hensyntagen til oplysninger af socio-økonomisk relevans.
               
            
            
               •Målrettet regulering og forenkling
            
            
               
                  Forslaget har ingen indvirkning på den kommercielle aktivitet, eftersom kemikaliet ikke anvendes kommercielt i Unionen, og derfor fritager det ikke mikrovirksomheder og omfatter ikke særlige bestemmelser for små og mellemstore virksomheder. Forslaget har ingen indvirkning på EU-sektorernes konkurrenceevne eller på handelen, eftersom der ikke foregår handel med stoffet mellem Unionen og tredjelande.
               
            
            
               4.VIRKNINGER FOR BUDGETTET
            
            
               
                  Forslaget har ingen budgetmæssige konsekvenser.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Det anses ikke for nødvendigt med en plan for gennemførelse, overvågning, evaluering og rapportering.
               
            
            
               •Nærmere redegørelse for de enkelte bestemmelser i forslaget
            
            
               
                  Med forslaget gives Kommissionen mandat til at indstille chlorpyrifos til optagelse i Stockholmkonventionen på vegne af Den Europæiske Union.
               
            
            
               2021/0026 (NLE)
            
            
               Forslag til
            
            
               RÅDETS AFGØRELSE
            
         
         
            
               om indgivelse af et forslag på vegne af Den Europæiske Union om opførelse af chlorpyrifos i bilag A til Stockholmkonventionen om persistente organiske miljøgifte
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 14. oktober 2004 godkendte Det Europæiske Fællesskab ved Rådets afgørelse 2006/507/EF
                  8
                Stockholmkonventionen om persistente organiske miljøgifte ("konventionen").
            
            
               (2)Som part i konventionen kan Unionen indgive forslag om ændring af bilagene til konventionen. Bilag A til konventionen indeholder en fortegnelse over persistente organiske miljøgifte til udfasning. 
            
            
               (3)Ifølge de foreliggende videnskabelige oplysninger og vurderingsrapporter og under behørig hensyntagen til de screeningkriterier, der er fastlagt i bilag D til konventionen, kan det konstateres, at chlorpyrifos udviser egenskaber, der er karakteristiske for persistente organiske miljøgifte. 
            
            
               (4)Chlorpyrifos er ikke godkendt som et aktivstof i henhold til Europa-Parlamentets og Rådets forordning (EF) nr. 1107/2009
                  9
                og må derfor ikke markedsføres eller anvendes i Unionen i plantebeskyttelsesmidler. Chlorpyrifos er heller ikke godkendt som et aktivstof i henhold til Europa-Parlamentets og Rådets forordning (EU) nr. 528/2012
                  10
                og må derfor ikke markedsføres eller anvendes i Unionen i biocidholdige produkter. Endvidere er chlorpyrifos ikke registreret til anden anvendelse i overensstemmelse med Europa-Parlamentets og Rådets forordning (EF) nr. 1907/2006
                  11
                og må derfor ikke fremstilles eller markedsføres i Unionen til anden anvendelse i mængder på et ton eller mere pr. år pr. producent eller importør.
            
            
               (5)Selv om chlorpyrifos er blevet udfaset i Unionen, ser det ud til, at det stadig anvendes som pesticid og spredes i miljøet uden for Unionen. Da chlorpyrifos potentielt kan transporteres i miljøet over store afstande, er foranstaltninger på nationalt plan eller på EU-plan ikke tilstrækkelige til at sikre et højt beskyttelsesniveau for menneskers sundhed og miljøet, og der er følgelig behov for mere vidtgående foranstaltninger på internationalt plan.
            
            
               (6)Unionen bør derfor indgive et forslag til konventionens sekretariat om opførelse af chlorpyrifos i bilag A til konventionen —
            
            
               VEDTAGET DENNE AFGØRELSE: 
            
            
               Artikel 1
            
            
               Unionen indgiver et forslag om opførelse af chlorpyrifos (CAS-nr.: 2921-88-2, EF-nr. 220-864-4) i bilag A til Stockholmkonventionen om persistente organiske miljøgifte ("konventionen").
            
            
               Kommissionen meddeler på vegne af Unionen forslaget til konventionens sekretariat sammen med alle de oplysninger, der kræves i henhold til bilag D til konventionen.
            
            
               Artikel 2
            
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
               
            
         
         
            
               
                     Formand
               
            
         
         
            
                  
                     (1)
                  
                        Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
               
               
                  
                     (2)
                  
                        Europa-Parlamentets og Rådets forordning (EU) 2019/1021 af 20. juni 2019 om persistente organiske miljøgifte (EUT L 169 af 25.6.2019, s. 45).
               
               
                  
                     (3)
                  
                        Rådets afgørelse (2004/259/EF) af 19. februar 2004 om indgåelse på Fællesskabets vegne af protokollen til 1979-konventionen om grænseoverskridende luftforurening over store afstande angående persistente organiske miljøgifte (EUT L 81 af 19.3.2004, s. 35).
               
               
                  
                     (4)
                  
                        Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).
               
               
                  
                     (5)
                  
                        Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).
               
               
                  
                     (6)
                  
                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).
               
               
                  
                     (7)
                  
                        
                  http://ec.europa.eu/growth/sectors/chemicals/reach/special-cases_da
                  . 
               
               
                  
                     (8)
                  
                        Rådets afgørelse 2006/507/EF af 14. oktober 2004 om indgåelse på Det Europæiske Fællesskabs vegne af Stockholmkonventionen om persistente organiske miljøgifte (EUT L 209 af 31.7.2006, s. 1).
               
               
                  
                     (9)
                  
                        Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (EUT L 309 af 24.11.2009, s. 1).
               
               
                  
                     (10)
                  
                        Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).
               
               
                  
                     (11)
                  
                        Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).